Η βιολογία του Μαυροπελαργού Ciconia nigra (L., 1758) στο δάσος της Δαδιάς του Νομού Έβρου:
Creators: name: Αλεξάνδρου, Όλγα Γ.
Publisher: name: Aristotle University of Thessaloniki
Year: 2011
Subjects: Μαυροπελαργός
Αναπαραγωγική επιτυχία
Διατροφή νεοσσών
Φωλεοποίηση
Black Stork
Breeding success
Feeding ecology
Nesting ecology

description: Σκοπός της διατριβής ήταν η μελέτη βασικών στοιχείων της οικολογίας του Μαυροπελαργού που αναπαράγεται στο Δάσος της Δαδιάς κατά τη διάρκεια της αναπαραγωγικής περιόδου των ετών 2006-2008. Οι επιμέρους στόχοι περιελάμβαναν τον προσδιορισμό της πυκνότητας και της κατανομής του πληθυσμού, την εκτίμηση της αναπαραγωγικής του επιτυχίας, τη διερεύνηση της διατροφής των νεοσσών και την περιγραφή των θέσεων φωλεοποίησης. Ο πληθυσμός του Μαυροπελαργού στο Δάσος της Δαδιάς είναι τουλάχιστον 35 ζευγάρια και η πυκνότητά του (8,1 ζευγάρια/100 km2) είναι μια από τις υψηλότερες καταγεγραμμένες. Η αναπαραγωγική επιτυχία του (κατά μέσο όρο 76% για τα τρία έτη της έρευνας) και η παραγωγικότητα (3,26 πλήρως πτερωθέντες νεοσσοί ανά επιτυχημένο ζευγάρι) είναι μια από τις υψηλότερες που έχουν καταγραφεί στην Ευρώπη. Η υψηλή παραγωγικότητα σε μια περίοδο 3 ετών είναι ενδεικτική της αφθονίας της τροφής. Στα κύρια ρέματα της περιοχής έρευνας απαντώνται υψηλές συγκεντρώσεις ψαριών, ειδικά στα τελευταία στάδια της αναπαραγωγικής περιόδου, όταν το επίπεδο του νερού είναι χαμηλό. Η διατροφή των νεοσσών μελετήθηκε με απευθείας παρατηρήσεις σε δύο φωλιές το 2007 και με τη χρήση καμερών κλειστού κυκλώματος παρακολούθησης το 2008. Η δίαιτα των νεοσσών αποτελείται κυρίως από ψάρια (92,2%), ενώ σε μικρό ποσοστό συμμετέχουν και αμφίβια (7,8%). Οι νεοσσοί καταναλώνουν ψάρια που κυμαίνονται σε μέγεθος από λίγα εκατοστά (&lt;4 cm) έως και πάνω από 22 cm. Ο μέσος ημερήσιος ρυθμός μεταφοράς τροφής στις φωλιές ήταν 5,23 και αυξανόταν με το μέγεθος της φωλιάς. Κατά τη διάρκεια βροχερών ημερών ο ρυθμός μεταφοράς τροφής στις φωλιές ήταν σημαντικά μειωμένος. Η υψηλότερη θνησιμότητα νεοσσών που καταγράφηκε το 2007 πιθανώς συνδέεται και με τη μειωμένη παροχή τροφής τις βροχερές ημέρες. Όλες οι φωλιές του Μαυροπελαργού στην περιοχή έρευνας είναι επάνω σε πεύκα, εκτός από μία φωλιά που βρέθηκε σε λεύκη. Η διατήρηση δέντρων μεγάλης ηλικίας σε όλες τις συστάδες είναι καθοριστικής σημασίας καθώς τα χαρακτηριστικά αυτών των δέντρων αποτελούν τους βασικότερους παράγοντες επιλογής των ενδιαιτημάτων φωλεοποίησης. Ο Μαυροπελαργός της περιοχής έρευνας επιλέγει δασώδεις θέσεις μέσα ή κοντά σε ρεματιές με μεγάλη ολική κυκλική επιφάνεια και με υψηλό βαθμό κάλυψης στον ανόροφο. Οι θέσεις φωλεοποίησης βρίσκονται κατά κανόνα σε μικρό υψόμετρο. Η γειτνίαση των φωλιών με τα ρέματα στις πεδινές περιοχές καταδεικνύει ότι τα μέτρα προστασίας των θέσεων φωλεοποίησης είναι πολύ σημαντικό να εφαρμόζονται στη χαμηλή αγροδασική ζώνη, τόσο στους πυρήνες αυστηρής προστασίας, όσο και στις διαχειριζόμενες περιοχές.
description: The aim of the present thesis was the study of the ecology of the Black Stork that breeds in the Dadia Forest during the breeding period of 2006-2008. The study aimed to determine the density and distribution of the population, to estimate its breeding success, to investigate nestlings’ feeding ecology and to describe nest site characteristics. The Dadia Forest hosts over 35 breeding pairs of Black Storks every year and breeding density (8.1 pairs / 100 km2 of total area) is one of the highest reported. The breeding success (76% on average) and productivity (3.26 fledglings per successful pair) is one of the highest recorded in Europe. The evidence for a stable high productivity in the study area over a 3-year period is indicative of high food availability. High concentrations of fishes occur in the main streams of the Dadia forest in the late breeding season when water level is low. The feeding ecology was studied through direct observations at two nests in 2007 and with the use of cameras on trees at two nests in 2008. Fish is the main prey (92.2%) that Black Storks bring to the nest, while amphibians consist only a small part of chicks’ diet. The chicks consumed fish that varied from 4 to 22 cm. The average feeding rate was 5.23 feedings /day and was significantly higher in the nests that had 4 or 5 nestlings compared to the nest that bred 2 nestlings. Black Storks in the study area nested almost exclusively on pines, one nest was recorded on a poplar. The trees used for nesting during the study period were the largest in terms of height and diameter at breast height. Black Storks tended to select nest sites in pine forest associations close to streams with a higher total trunk basal area and higher canopy cover in dominant tree layer compared to random plots. The proximity of nests to the main streams that are the main foraging habitats of Black Storks indicates that protection measures around nest sites should be implicated from the low altitude zone.